

Hvad står tilbage efter et liv? Hvad vil det sige at leve et godt

liv? Er en person helt glemt, når der er gået mere end 30 år

siden personen døde? Der er ikke kun ét svar på det, men denne

bog giver et godt bud på hvad et almindeligt godt - om end kort

- liv er. Det er også et bevis på, at de personer, der kendte ham

dengang kan fiske historier frem, og at en person efterlader sig

spor i historiske arkiver og i mennesker som ringe i vandet.

Titlen på bogen kom til mig, fordi jeg får følgende

associationer, når jeg tænker på en rigtig svend:


	En person der er dygtig til sit håndværk

	En person der er jordnær og ligefrem

	En person der gør tingene ordentligt og ikke springer over hvor gærdet er lavest

	En person der holder sit ord, møder op til tiden og har arbejdsmoral

	Endda også en der er gået hele vejen fra lærling til svend til mester og som folk respekterer uden at han selv gør meget stort væsen ud af det


Alt dette passer meget godt på min far Svend Aage, der levede

op til det både af navn og af gavn.

Kapitel 1 Eftermæle

Svend Aage startede i 1960, i en alder af 32 år, Hundstrup Møbelfabrik sammen med sin nygifte hustru Anna i meget beskedne kår. Med sig havde han skolegang hver anden dag i sin barndom, en snedker- og snedkermester uddannelse og ikke mindst opfindsomhed og handlekraft. Han drev Hundstrup Møbelfabrik til sin død i 1988. I mange af disse år var der ca. 20 ansatte på fabrikken. Da han døde alt for tidligt som 60-årig, skiftedes de ansatte på fabrikken til at bære kisten de 150 meter fra hjemmet til kirken.

Af og til vil en forbipasserende i Hundstrup undre sig over, hvad den langstrakte bygning på marken midt i byen mon er, men det rækker nok kun til et henkastet spørgsmål til den anden passager i bilen. De ældste i Hundstrup vil stadig kunne huske Svend Aage eller i hvert fald, at der lå en virksomhed, der beskæftigede 20 mennesker. Det er ikke et uanseeligt antal i en lille landsby, hvor der ellers ikke findes mange arbejdspladser. De yngste synes blot, at den store delvist forladte bygning på marken ødelægger charmen i landsbyen.




Kapitel 2 Sallinge

Svend Aage blev født i 1928 på Kildebjerggaard i Sallinge ca. 16 km nord for Faaborg og omkring 19 km fra Hundstrup, hvor han efterlod sit livsværk. Selv om Gudrun var kommet til halvandet år før, var det dog først sønnen Svend Aage, der rigtig blev regnet for noget af Laurits. Der skulle jo være en arvtager til Kildebjerggaard. Laurits var en flot og statelig mand, der gerne klædte sig pænt og var vant til at få sin vilje. Inger var en lille firskåren kvinde med et stort hageparti, og hun var vant til, at Laurits fik sin vilje. Ægteparret Inger og Laurits var både synligt og usynligt et umage par. Hvor Laurits var meget selvhøjtidelig, var Inger det modsatte. Inger havde ikke meget tid til at klæde sig flot eller dvæle ved sin ældste søn, for der var en husholdning, der skulle passes i det 187 m2 store stuehus fra 1750.

Inger fødte også yderligere 5 børn efter Svend Aage. I kronologisk rækkefølge Peter, Anny, Aksel, Ane Marie og Berta. Så var den billige arbejdskraft på gården sikret. Mens børnene var små, var der 3 karle og en pige ansat, men efterhånden som børnene voksede til kunne dette fordyrende element fjernes. Så længe Svend Aage kunne huske, havde han haft sine daglige pligter. Alle børnene havde fra de var omkring 6 år 2-3 køer hver, de skulle håndmalke to gange om dagen. Det var mere hårdt for ryggen, end det var for hænderne. På skoledagene malkede en af karlene køerne om morgenen, så det var en dejlig afveksling for børnene. Svend Aage gik kun i skole hver anden dag i 7 år. I skolen fulgte han timerne, og var særlig glad for at regne den ud i regnetimerne.

Kildebjerggaard var en firlænget bindingsværksgård, der skulle kalkes hvert år. Hvis det var et meget vådt år, var det to gange om året. Alle børnene hjalp med det store arbejde. Først skulle der kalkes, og der måtte endelig ikke kalkes på stolperne, for så kunne tjæren ikke binde på stolperne bagefter. Derefter skulle der tjæres på stolperne. Svend Aage havde en oplevelse af, at det var et uendeligt projekt. De erfaringer gjorde, at Svend Aage svor, at når han blev voksen, skulle han ikke bo i et bindingsværkshus.

Til daglig var den eneste varmekilde i det lavloftede stuehus Ingers brændeopvarmede komfur i køkkenet. Den tunge støbejernsovn, der knitrede og glødede, stod op ad væggen til Inger og Laurits soveværelse, så de kunne falde i søvn til lyden af træets sagte knitren og i en behagelig varme. Børnene holdt kulden stangen ved at ligge tæt, flere ad gangen, under tunge, fugtduftende dyner, stoppet med fjer og halm, som knasede let, når man vendte sig i søvne.

Selv om stuehuset var stort, var det køkkenet med den evigt varme ovn og den tilstødende dagligstue og det tilstødende soveværelse, der dannede rammen om hverdagen. Her duftede det konstant af brændt træ, stegt flæsk og nybagt brød, og her kunne Inger og Laurits krybe til køjs i et varmt soveværelse, mens frosten bed udenfor.

I den ene ende af huset lå gæsteværelserne og spisestuen, isnende kolde i vintermånederne. For at komme frem til spisestuen måtte man passere soveværelset, børneværelset og den fine stue, hvor gulvene knirkede under fødderne og kulden bed i fingrene på hverdage. Ved særlige lejligheder blev der tændt op i spisestuen – kakkelovnens første gisp efter optænding var en tyk lugt af sod og røg, inden varmen omsider bredte sig. Døtrene var selvskrevne i køkkenet, hvor de småtravle og småfnisende hjalp med at servere, mens sønnerne, med Svend Aage i spidsen, flittigt rev gårdspladsen, så der var pænt, når gæsterne ankom.

I den modsatte ende af det lange stuehus lå lokummet – en simpel trækasse med toiletbræt, hvor kulden rev i huden, og vinden peb i sprækkerne. Drengene foretrak ofte at smutte ud i stalden og lette sig bagved de varme, dampende køer. Lokummet havde direkte adgang fra det enorme bryggers, hvor Inger i duftene af sæbe, vådt linned og friskbrygget øl vaskede tøjet og bryggede øl til gårdens folk. Herunder også til børnene der som det mest almindelige også fik tilbudt gårdens øl på lige fod med mælk fra køerne.

Der var også tid til skæg og ballade. Hver aften mødtes børnene fra nabogårdene på vejen, hvor de spillede bold, så støvet stod om ørerne på dem. Biler var der ingen af under 2. verdenskrig, så vejen var deres legeplads – en stor, fri bane midt i det stille Sallinge.

I vinteren 1942, hvor sneen væltede ned i mængder, ingen kunne huske magen til, var Svend Aage med til at bygge en kæmpemæssig snehule på gårdspladsen. Der var så meget sne, at de voksne måtte køre læssevis væk – til stor ærgrelse for børnene, der kunne have bygget slotte og borge i ugevis.

Heldigvis manglede der ikke mad i Sallinge, selv når krigen rasede i resten af landet. I Odense var der sult og nød, men i Sallinge var der varme måltider, tunge kartofler og duften af friskbagt brød. Der kom feriebørn fra byen ud til landet – blege og sultne, men hurtigt rødkindede efter få dage i den friske luft. De eneste tyske soldater, Svend Aage stødte på, var dem, der sad og spiste schnitzel og suppe på kroen nede ad vejen. De kom trækkende fra Vantinge, men de gjorde sig små, når de sad der, og krigen føltes langt væk for en dreng med krudt i benene.

Svend Aage var en ustyrlig opfinder. Sammen med sine brødre og nabodrengene byggede han en tømmerflåde, hvorpå de stolt sejlede rundt på branddammen i Sallinge. Ikke nok med det – en dag fandt han på at spænde håndkærren efter en ko! Den træge ko trak dem adstadigt af sted, mens de skraldgrinede, selvom det nok havde været smartere at spænde én af gårdens mange arbejdsheste for. Men hestene var nu sjovere at ride på i fuld galop hen over marken, håret flagrende og hjertet let som en fjer. Denne boblende legesyge forlod aldrig Svend Aage – den fulgte ham hele hans alt for korte liv.

1 Håndkærren spændt efter en ko i Sallinge




Kapitel 3 Svend bliver til

Et par måneder efter befrielsen blev Svend Aage 17 år, og han mente det var tid til, at der skulle ske noget nyt i livet. Laurits var imod, for Svend Aage kunne jo bare fortsætte med at arbejde på gården som hidtil. Da Svend Aage insisterede på, at der skulle ske noget nyt, foreslog Laurits, at Svend Aage kunne komme i lære hos barberen, der var nabo til Kildebjerggaard. Men Svend Aage nægtede. Han ville noget andet med sit liv. Så imod Laurits vilje kom Svend Aage i lære i Gestelev hos en møbelsnedker som 17-årig. I Gestelev fik han udelukkende kost og logi. De første år gik med at rydde op, hente værktøj, feje gulv, save og høvle ofte under skarpt opsyn af mester og de øvrige svende. Værkstedet var mørkt og trangt, men duftede af træ, lim, lak og gamle historier. Langsomt fik Svend Aage mere ansvar og begyndte at lave mindre møbler og delelementer. Forholdet til mester blev så godt, at han om aftenen fik lov at låne værkstedet og snedkererede en masse finerede serveringsbakker, som han solgte, og dermed også kunne tjene nogle penge. Svend Aage gik på teknisk skole i kortere perioder, hvor han lærte bl.a. at tegne møbler i målestok, at forstå materialer og træsorter og at beregne vinkler og samlinger. Der var fokus på at lære om stilhistorie i de klassiske møbelstilarter som rokoko, empire og nyklassicisme.

Svend Aage var meget dygtig til sit håndværk og fik karakteren UG (Udmærket godt) svarende til den bedste karakter for sit svendestykke. Dog var der et forhold omkring den ene skuffe, der trak lidt ned i bedømmelsen. Svendestykket var et chatol, som Svend Aage havde lagt mange timer i. Overdelen kunne skjules af en sofistikeret buet jalousilåge med fine trælameller, som kunne skubbes tilbage for at afsløre skriveplads og mindre skuffer. I skuffefronterne var indlagt detaljer – finér af valnød, ahorn eller mahogni lagt som små stykker poesi af træ. Under jalousilågen var der tre større skuffer, hvor fronten havde en bølgeformet (rokoko-inspireret) skørteliste. Benene var slanke og let buede, nærmest dansende i deres rankhed som bar de hele møblets historie med stolthed. Svend Aage viste her evner inden for både møbelkonstruktion, samlinger, finérarbejde og overfladebehandling. Svend Aage fik derfor sit svendebrev ca. 5 år efter, han var startet. Svend Aage levede nu op til sit navn som en ægte svend.

2 Svend Aages svendestykke. Det er tydeligt, at svendestykket var vigtigere end personen! Det formodes at være Svend Aage, der står bag sit svendestykke

At tage sin tørn som soldat var der ikke nogen, der satte spørgsmålstegn ved i årene lige efter krigen. Det gjorde Svend Aage heller ikke. Tiden havde stadig krudtslam i luften og minder om mørklægning i væggene, og det at aftjene sin værnepligt føltes både nødvendigt og naturligt. Han var en, der havde lært at





3 Svend Aage som gardehusar. Uniformen var kun til låns.









4 Svend Aage på sin motorcykel på gårdspladsen i Sallinge





5 Svend Aage spiller dilettant

